Kanne 28.3.2018 – Pozza v. parlamentti
(Asia T-216/18)
Oikeudenkäyntikieli: ranska
Asianosaiset
Kantaja: Geoffray Pozza (Waldbillig, Luxemburg) (edustajat: asianajajat S. Orlandi ja T. Martin)
Vastaaja: Euroopan parlamentti
Vaatimukset
Kantaja vaatii unionin yleistä tuomioistuinta
kumoamaan päätöksen, jolla ulkomaankorvauksen maksaminen lopetetaan 1.5.2017 alkaen
velvoittamaan Euroopan parlamentin korvaamaan oikeudenkäyntikulut
Oikeudelliset perusteet ja pääasialliset perustelut
Kanteensa tueksi kantaja vetoaa kolmeen kanneperusteeseen.
Ensimmäinen kanneperuste, joka perustuu Euroopan unionin virkamiehiin sovellettavien henkilöstösääntöjen liitteessä VII olevan 4 artiklan 1 kohdan a alakohdan rikkomiseen, koska parlamentti on tulkinnut tätä säännöstä virheellisesti tehdessään päätöksen siitä, että ulkomaankorvauksen maksaminen kantajalle lopetetaan.
Toinen kanneperuste, joka perustuu siihen, että parlamentti ei ole ollut toimivaltainen tekemään riidanalaista päätöstä, koska virkamiehen siirto toimielinten välillä ei merkitse uutta palvelukseen ottamista eikä parlamentti näin ollen voi vedota kantajan siirtoon päättääkseen toisen kerran kantajan oikeudesta ulkomaankorvaukseen.
Kolmas kanneperuste, joka perustuu luottamuksensuojan periaatteen loukkaamiseen ja tilintarkastustuomioistuimen aikaisempaan päätökseen kantajan oikeuksien vahvistamisesta, koska kaikkiin toimielinten hallinnollisiin toimiin sovelletaan laillisuusolettamaa ja koska nyt käsiteltävässä asiassa tilintarkastustuomioistuin on antanut kantajalle perustellun luottamuksen siihen, että hänen ulkomaankorvauksensa pysytetään niin kauan kuin hänen asemapaikkansa on Luxemburg.
____________